DA Den Europæiske Unions Tidende C 308/28

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2007/C 308/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»SLOVENSKÝ OŠTIEPOK«

EF-nr.: SK/PGI/005/0549/30.03.2006

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Úrad priemyselného vlastníctva Slovenskej republiky Adresse: Jána Švermu 43, SK-974 04 Banská Bystrica Tlf. (421-48) 430 02 53 Fax (421-48) 430 04 03 E-mail: joravcova@indprop.gov.sk

2. Sammenslutning:

Navn: Slovenský mliekarenský zväz Adresse: Záhradnícka 21, SK-811 07 Bratislava Tlf. (421-2) 554 109 45 Fax (421-2) 554 109 45 E-mail: plankova@smz.sk Sammensætning: Producenter/Forarbejdningsvirksomhed ( X ) Andre ( )

3. Produktets art:

Kategori 1.3: Oste.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006).

4.1. Navn: »Slovenský oštiepok«

4.2. Beskrivelse: »Slovenský oštiepok« er en halvfast, halvfed, vandopvarmet eller ikke vandopvarmet, røget eller ikke røget ost. Den grundlæggende råvare til fremstilling af »Slovenský oštiepok« er fåremælk eller en blanding af fåremælk og komælk eller komælk. Fremstillingen af »Slovenský oštiepok« finder sted direkte i sæterhytten (»salaš«) efter den traditionelle hytte-metode eller i mejerier efter en industriel metode.

Et særligt kendetegn ved »Slovenský oštiepok« er dens særprægede form som et stort dekoreret æg, kogle eller ellipse.

Egenskaber

Farve: på overfladen, efter rygning, gylden til gyldenbrun; indeni, hvid til smørgul.

Konsistens: kompakt, fast, let skør, ved skæring ses mindre revner og ruller.

Lugt og smag: behagelig ostesmag, let pikant til syrlig, moderat salt, typisk røget aroma fra rygning; må ikke være for sur, gæret, talgagtig, sæbeagtig, muggen, skarp, krydret eller have en bitter smag eller andre fremmede smagselementer.

Sammensætning

afhænger af råvarerne og fremstillingsmetoden

tørstof mindst 48 %

fedtindhold i tørstof mindst 38,0 %.

Mikrobiologiske krav

»Slovenský oštiepok« er en halvfast, halvfed, vandopvarmet eller ikke vandopvarmet, røget eller ikke røget ost, der fremstilles ved tilsætning af en original kultur af mælkesyrebakterier af stammen Lactococcus, som giver Slovenský oštiepok sine karakteristiske og særlige egenskaber. Denne kultur er isoleret fra rå fåremælk og fra fåreost i slovakiske sæterhytter.

4.3. Geografisk område: Det afgrænsede område udgøres af Slovakiets bjergrige del, hvis vestlige grænse dannes af den vestlige kant af de Hvide Karpater, Považský Inovec, Tríbeč, Vtáčnik, Štiavnické vrchy og Krupinská vrchovina.

Den sydlige grænse dannes af den sydlige kant af Krupinská vrchovina, Cerová vrchovina, Stolické vrchy, Slovenský kras, Volovské vrchy og Slanské vrchy.

Den østlige grænse løber langs Vihorlatská vrchovina, Poprie činy, Beskydské predhorie og Bukovské vrchy og statsgrænsen til Ukraine.

Den nordlige grænse løber langs statsgrænsen med Polen og langs kanten af følgende bjergkæder: Laborecká vrchovina, Ondavská vrchovina, Ľubovnianska vrchovina, Pieniny, Spišská Magura, Tatra, Skorušinské vrchy, Podbeskydská vrchovina, Oravské Beskydy, Kysucké Beskydy, statsgrænsen med Tjekkiet, kanten af bjergkæden Turzovská vrchovina, Javorníky, de Hvide Karpater og grænseovergangen Skalica.

I den geografiske betegnelse, ansøgningen vedrører, optræder navnet på hele landet, fordi det afgrænsede geografiske område dækker over 80 % af Slovakiets areal. Slovakiet dækker 49 035 km2 og er således et af de mindste lande i EU med et overfladeareal, der svarer til visse regioner i andre EU-lande. »Slovenský oštiepok« fremstilles efter samme metode i hele det afgrænsede område. I dette område græsser de samme fåreracer (Valaška, Zošľachtená valaška, Cigája) og de samme koracer (Slovenské strakaté, Čiernostrakaté, Červenostrakaté og Pinzgavské) på græsgange med den samme flora —(rødsvingel, strandsvingel, engrapsgræs, guldhavre) og de samme klimaforhold, hvorved den grundlæggende bestanddel — fåremælken og komælken — sikres ensartet kvalitet.

Fremstillingen af »Slovenský oštiepok« har historisk tilknytning til det pågældende område.

Skriftlige kilder og familieoptegnelser fra tidligere producenter af bryndza (fåreost) viser, at »Slovenský oštiepok« allerede blev fremstillet i begyndelsen af det 18. århundrede.

Grundlaget for den industrielle masseproduktion af »Slovenský oštiepok« med komælk blev lagt af familien Galbavý i Detva i 1921.

Den dag i dag fremstilles »Slovenský oštiepok« i sæterhytterne og på landbedrifterne, hvor de grundlæggende råvarer fåremælk eller en blanding af fåre- og komælk er til stede.

Den industrielle fremstilling i mejerier finder sted efter metoder, der blev udviklet i 1960'erne og 1970'erne, hvor fremstillingsprincippet forblev uændret og brugen af komælk blev indført.

Den særlige og usædvanlige kvalitet ved »Slovenský oštiepok« bevidnes også af, at dette navn den 22. november 1967 blev optaget i Lissabon-aftalen om beskyttelse af oprindelsesbetegnelser, og den internationale registrering heraf i verdensorganisationen for intellektuel ejendomsret (OMPI/WIPO) i Geneve såvel som følgende bilaterale aftaler: traktaten af 19. januar 1976 mellem Schweiz og Den Tjekkiske Socialistiske Republik om beskyttelse af oprindelsesbetegnelser, oprindelsesangivelser og andre geografiske betegnelser, aftalen mellem regeringen for Den Tjekkiske Socialistiske Republik og Portugals regering om beskyttelse af oprindelsesbetegnelser, oprindelsesangivelser og andre geografiske og historiske betegnelser (18. maj 1987) og overenskomsten mellem Den Tjekkiske Socialistiske Republik og Østrig om beskyttelse af oprindelsesbetegnelser, oprindelsesangivelser og andre betegnelser på landbrugs- og industriprodukter (20. januar 1981).

Slovakiet var på det tidspunkt en del af Tjekkoslovakiet, som den 1. januar 1993 blev delt i to uafhængige stater, Tjekkiet og Slovakiet.

Dette er baggrunden for navnet »Slovenský oštiepok«, som på det tidspunkt ikke henviste til navnet på et land, men på en del at et lands territorium, som blev navnet på et land efter de historiske begivenheder den 1. januar 1993. Da navnet allerede var i brug, internationalt og nationalt beskyttet og almindeligt kendt af forbrugerne, ansøger Slovakiet om fortsat beskyttelse også i EU.

Fremstillingen videreføres, og der er ikke sket ændringer hverken i de naturlige forhold eller i det oprindeligt afgrænsede geografiske område; navnet dækker nu et helt land, men fremstillingsvilkårene og -principperne er de samme.

4.4. Bevis for oprindelse: Produktionen af fåremælk og komælk til fremstilling af »Slovenský oštiepok« finder udelukkende sted i det afgrænsede bjergområde i Slovakiet. Små producenter får fåre- og komælken fra deres egne bedrifter. Mejerierne køber fåre- og komælk i de tilstødende områder.

Fremstilling og indkøb af fåre- og komælk registreres og kontrolleres. Registrering kræves ikke blot som følge af systemerne GHP (good hygiene practice) og HACCP (hazard analysis and critical control points), men også som følge af producenternes lovfæstede forpligtelse til at dokumentere oprindelsen til alle råvarer, der anvender til fødevarefremstilling.

Sporbarheden af »Slovenský oštiepok« er en af de vigtigste principper i HACCP-systemet, som skal anvendes af alle producenter.

Alle stadier af produktionen finder sted i det afgrænsede område.

Identifikationen af produktet sikres ved, at producentens navn angives på pakningen eller på den mærkat, som alle producenter skal anbringe på produktet. Garantien for, at produktet har oprindelse i det afgrænsede geografiske område, følger af, at produktionen finder sted i det klart afgrænsede område, hvor det er tilladt at fremstille »Slovenský oštiepok«.

4.5. Produktionsmetode: Teknikken til fremstilling af »Slovenský oštiepok« i det afgrænsede område i Slovakiet har undergået en dynamisk udvikling fra den manuelle fremgangsmåde i sæterhytterne eller i hjemmene til den nuværende metode i de industrielle mejerier. Produktionsprincipperne og garantien for bevaring af den traditionelle kvalitet blev grundlagt af den forskning, der fandt sted i 60'erne og 70'erne i det forrige århundrede.

Til fremstilling af »Slovenský oštiepok« anvendes mælk fra græssende får af bl.a. racerne Valaška, Zošľachtená valaška, Cigája. Disse racer opdrættes og sættes på græs på bjergskråningerne i det afgrænsede område.

Småproducenterne malker køerne i hånden eller maskinelt og forarbejder mælken straks efter malkning.

Fremstilling af »Slovenský oštiepok« på bedriften — i sæterhytten er stadierne som følger:

koagulering

formning

saltning

tørring, rygning.

Industriel fremstilling af »Slovenský oštiepok« — foregår i følgende stadier:

pasteurisering

tilsætning af kultur

koagulering

opvarmning, presning, syrning

vandopvarmning, formning

saltning, tørring, rygning.

Forsendelse og pakning

Den afkølede ost pakkes i hygiejnisk fødevareemballage. Ostene sælges hele og må ikke deles op i flere stykker eller tages ud af pakningen, da det ville beskadige deres karakteristiske form og dekoration; herved sikres det endvidere, at kvaliteten bevares, at forfalskninger undgås, og at kunderne ikke vildledes. Alle faser af produktionen finder sted i det afgrænsede geografiske område.

4.6. Tilknytning: »Slovenský oštiepok« er et produkt, hvis egenskaber især hænger sammen med mælkens kvalitet, de særlige egenskaber ved den originale kultur og den naturlige mikroflora, der er et resultat af jordbunds- og klimaforholdene i det afgrænsede område i Slovakiet, hvor fårene græsser og opdrættes.

Græsgange giver den naturligste og sundeste ernæring. De bedste er de tørre, højtliggende bjerggræsgange. Fårene er på græs fra april til oktober. I det afgrænsede område er græsgangene især bevokset med græssorterne rødsvingel, strandsvingel, engrapsgræs og guldhavre. Om vinteren fodres fårene med hø af disse græssorter.

Begge de originale slovakiske kulturer til fremstilling af »Slovenský oštiepok«, som er isoleret fra fåremælk og fåreost fra slovakiske sæterhytter, kan købes af producenterne på VUM (mejeriforskningsinstitut) i Žilina, som er ophav til og indehaver af disse originale kulturer.

Køerne græsser ligeledes i det begrænsede område og fodres hovedsageligt med hø og korn herfra.

Ansøgningen om registrering af den geografiske betegnelse »Slovenský oštiepok« hviler på ostens omdømme, dens særlige karakter og kvalitet, egenskaber og udseende samt på den manuelle fremstilling og lange tradition. Den særlige kvalitet og de særlige egenskaber bunder i kvaliteten ved mælken fra får af racerne Valaška, Zošľachtená valaška og Cigája og fra køer af racerne Slovenské strakaté, Čiernostrakaté, Červenostrakaté og Pinzgavské, som græsser på bjergskråningerne i det afgrænsede område. Kvaliteten ved produktet skyldes producenternes dygtighed og erfaring, som også bevidnes af produktets anerkendelse og dets optagelse i det internationale register under Verdensorganisationen for intellektuel ejendomsret (OMPI/WIPO) i Geneve i 1967 og den bilaterale aftale af 19. januar 1976 mellem Schweiz og Den Tjekkiske Socialistiske Republik om beskyttelse af oprindelsesbetegnelser, oprindelsesangivelser og andre geografiske betegnelser.

»Slovenský oštiepok« er især kendetegnet ved sin udformning som et stort æg, en kogle eller ellipse, der er dekoreret med motiver, der hænger sammen med den givne lokalitets skikke og typiske motiver. Overfladen af »Slovenský oštiepok« er fast, glat og skinnende. Gennem den efterfølgende rygning får osten sin typiske farve, aroma og smag. Denne særlige metode er opstået i og anvendes i hele det afgrænsede område.

Eksporten af »Slovenský oštiepok« vokser også mærkbart som følge af turismen. Et af de særlige træk ved Slovakiet er de typiske oste og osteprodukter. De mere kræsne turister springer nu turistkontorernes klassiske tilbud over og foretrækker i stedet det usædvanlige og typiske.

Turisterne forbinder traditionelt Slovakiet med de typiske osteprodukter, som bidrager til landets gode omdømme, og turister, som besøger Slovakiet gentagne gange, opsøger bl.a. sæterhytterne på grund af »Slovenský oštiepok« og andre osteprodukter.

De slovakiske byer afholder hvert år markeder (jarmok), hvor dette produkt altid er at finde.

4.7. Kontrolorgan: Kontrol af kvaliteten og efterlevelse af varespecifikationen for »Slovenský oštiepok« foretages regelmæssigt af firmaet BEL/NOVAMANN International s.r.o., et CERTEX-certificeringsorgan, der er akkrediteret efter standard EN 45011 og godkendt af det slovakiske landbrugsministerium.

4.8. Mærkning: Producenter, der fremstiller »Slovenský oštiepok« i det afgrænsede område i overensstemmelse med denne specifikation, har ret til at bruge betegnelsen »Slovenský oštiepok« ved mærkning, reklamering og markedsføring af produktet. Etiketten på dette produkt skal vise navnet klart synligt og oplyse, om produktet er håndlavet eller industrifremstillet, og i givet fald angive procentdelen af fåremælk og komælk.

(1) EUT L 93 af 31.3.2006, s. 12.